Document ID: 31993L0010

DIREKTIVA KOMISIJE 93/10/EGS
z dne 15. marca 1993
o materialih in izdelkih iz regenerirane celulozne folije, namenjenih za stik z živili
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 89/109/EGS z dne 21. decembra 1988 o približevanju zakonodaje držav članic v zvezi z materiali in izdelki, namenjenimi za stik z živili(1), in zlasti člena 3 direktive,
po posvetovanju z Znanstvenim odborom za živila,
ker število in vrsta sprememb, ki jih je bilo treba in bi jih še bilo treba vnesti v Direktivo Sveta 83/229/EGS z dne 25. aprila 1993 o približevanju zakonodaje držav članic v zvezi z materiali in izdelki iz regenerirane celulozne folije, namenjene za stik z živili(2), kakor je bila nazadnje spremenjena z Direktivo Komisije 92/15/EGS(3), zahtevajo, da se navedena direktiva nadomesti;
ker ukrepi Skupnosti, predvideni s to direktivo, niso samo potrebni, marveč tudi nepogrešljivi za doseganje ciljev notranjega trga; ker teh ciljev države članice ne morejo doseči posamično; ker je doseganje ciljev na ravni Skupnosti predvideno že z Direktivo 89/109/EGS;
ker člen 2 Direktive 89/109/EGS predpisuje, da sestavine materiala in izdelkov v končni obliki ne smejo prehajati na živila v taki količini, ki bi ogrožala človekovo zdravje ali povzročila nesprejemljivo spremembo v sestavi živil;
ker je za dosego tega cilja za folijo iz regenerirane celuloze, primeren instrument posebna direktiva v smislu člena 3 Direktive 89/109/EGS;
ker bi morali biti sintetični ovoji iz regenerirane celuloze predmet posebnih določb;
ker je treba metodo za določanje neprehajanja barvil opredeliti kasneje;
ker bi morala, dokler niso izdelana merila čistosti in niso pripravljene analizne metode, ostati v veljavi pravila posameznih držav;
ker oblikovanje seznama dovoljenih snovi, skupaj z omejitvami uporabljenih količin, v tem posebnem primeru načelno zadošča za doseganje cilja iz člena 2 Direktive 89/109/EGS;
ker pa bis(2-hidroksietil)eter (= dietilenglikol) and etandiol (= monoetilglikol) lahko prehajata na nekatera živila v večji količini in da bi se izognili tej možnosti, je kot preventivni ukrep primerneje predpisati dokončno največjo dovoljeno količino takih snovi v živilih, ki so bila v stiku s folijo iz regenerirane celuloze;
ker se je zaradi varovanja zdravja potrošnika treba izogibati neposrednemu stiku med živili in potiskanimi površinami folije iz regenerirane celuloze;
ker se mora zagotoviti pisna izjava iz člena 6(5) Direktive 89/109/EGS, če gre za profesionalno uporabo regenerirane celulozne folije za material in izdelke, namenjene za stik z živili, razen tistih, ki so namenjeni za to uporabo po svoji naravi;
ker so ukrepi, predvideni s to direktivo, v skladu z mnenjem Stalnega odbora za živila,
SPREJELA NASLEDNJO DIREKTIVO:
Člen 1
1. Ta direktiva je posebna direktiva v smislu člena 3 Direktive 89/109/EGS.
2. Ta direktiva se uporablja za regenerirano celulozno folijo,kakor je opredeljena v Prilogi I, ki:
(a) sama po sebi predstavlja končni izdelek; ali
(b) je del končnega izdelka, ki vsebuje še druge snovi,
in ki je namenjena za stik z živili ali je zaradi svojega namena v dejanskem stiku z živili.
3. Direktiva se ne uporablja za:
(a) folijo iz regenerirane celuloze, ki ima na strani, namenjeni za stik z živili ali je zaradi svojega namena v dejanskem stiku z živili, premaz, ki presega 50 mg/dm 2;
(b) sintetične ovoje iz regenerirane celuloze.
Člen 2
1. Za izdelavo regenerirane celulozne folije se smejo uporabljati samo tiste snovi ali skupine snovi, ki so uvrščene na seznam v Prilogi II, in samo pod pogoji, določenimi v tej prilogi.
2. Z odstopanjem od odstavka 1 se druge snovi, ki niso uvrščene na seznam v Prilogi II, lahko uporabljajo kot sredstva za barvanje (barve in pigmenti) ali kot lepila, pod pogojem, da ne prehajajo v ali na živila, v koncentracijah, ki jih je še mogoče zaznati z odobreno metodo.
Člen 3
Potiskane površine regenerirane celulozne folije ne smejo priti v stik z živili.
Člen 4
1. V fazi trženja, razen pri prodaji na drobno, mora materiale in izdelke iz regenerirane celulozne folije, namenjene za stik z živili, spremljati pisna izjava v skladu s členom 6(5) Direktive 89/109/EGS.
2. Odstavek 1 se ne uporablja za materiale in izdelke iz regenerirane celulozne folije, ki so po svoji naravi nedvoumno namenjeni za stik z živili.
3. Če so potrebni posebni pogoji uporabe, je treba material ali izdelek iz regenerirane celulozne folije ustrezno označiti.
Člen 5
1. Države članice sprejmejo zakone in druge predpise, potrebne za uskladitev s to direktivo, z začetkom veljavnosti od 1. januarja 1994. O tem takoj obvestijo Komisijo.
Države članice morajo:
- od 1. januarja 1994 dovoliti promet z regenerirano celulozno folijo in uporabo te folije, ki je namenjena za stik z živili in je v skladu s to direktivo,
- od 1. januarja 1994 prepovedati promet z regenerirano celulozno folijo in uporabo te folije, ki je namenjena za stik z živili in ni v skladu s to direktivo ali Direktivo 83/229/EGS,
- od 1. januarja 1995 prepovedati promet z regenerirano celulozno folijo in uporabo te folije, ki je namenjena za stik z živili in ni v skladu s to direktivo, bila pa je v skladu z Direktivo 83/229/EGS.
2. Države članice se v sprejetih predpisih iz odstavka 1 sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 6
1. S tem se Direktiva 83/229/EGS razveljavi s 1. januarjem 1994.
2. Sklicevanje na Direktivo 83/229/EGS se razlaga kot sklicevanje na to direktivo in se razume skladno s korelacijsko preglednico iz Priloge III.
Člen 7
Ta direktiva je naslovljena na države članice.
V Bruslju, 15. marca 1993

Labels: 1
17
20
0
3
15